Vajna Ádám   
Korareggel a Generális-kaszálón   
  
Martinovics Ignácnak   
  
1.   
  
Minek a vészjóslóan csöndes   
palota kertjében beindítani   
a reménytelenül zúgó fűnyírót?   
A cella nyirkos kőfala meztelen   
  
derekadra könnyez. Felébredsz.   
Pedig az elzárkózás a győzelem   
elől rengeteg lehetőséget tartogatott.   
Kár, hogy késő. A viszonyok   
  
megszilárdultak, te sem érted   
már meg jobban a világot.   
Mert ki hajol le a nárciszért,   
ha éppen szirmaikat hullatják fölé   
  
a megkésett alkony fái? Nem tudom.   
Meg fogsz halni, és amire gondolsz,   
az is. Nézd meg hát jól ezt a néhány   
száz embert. Érted jöttek. Tornyosul   
  
föléjük Buda, mintha hatalma lenne,   
pedig a várfal szűzköveit penész   
pöttyözi. Van okod bízni, van okod félni.   
Isten létezik, és most elfordítja a fejét.   
  
  
2.   
  
Holtidő fejezés előtt. Szekérhúzó   
kancák vizeletének fáradtsárga   
csíkja pezseg a sárban, vigyázó szemű   
varjak tollukat borzolják a diófán.   
  
A tömeg a tiéd. Végigfuttatod   
rajtuk kialvatlan szemed:   
jóakaratúak, fülük tiszta, sok   
ismerős és ismeretlen állat.   
  
Nem most látod őket először,   
nem is utoljára. De akit ma lecsapsz,   
annak van oka bízni. Isten létezik,   
épp most fordítja el a fejét.